《题马致远清溪晓渡图（致远，广西宪掾。子琬》
明代·张以宁

今晨高卧不出户，岁晏黄尘九逵雾。
美人远别索题诗，眼明见此清溪之晓渡。
溪傍秀林昨夜雨，落花一寸无行路。
歌阑桃叶人断肠，艇子招招过溪去。
红日青霞半晦明，白云碧嶂相吞吐。
诗成君别我亦归，此景宛是经行处。
我呼九曲峰前船，君帆正渡潇湘渚。
雁去冥冥红叶天，猿啼历历青枫树。
是时美人不相见，我思美人美无度。
美人之材济时具，我老但有沧洲趣。
他日开图思我时，溪上春深采芳杜。

作者简介：(1301—1370)元明间福建古田人，字志道，学者称翠屏先生。元泰定中，以《春秋》举进士，由黄岩判官进六合知县，坐事免官，滞留江淮十年。后官至翰林侍读学士。明师克元都，复授侍讲学士。洪武三年出使安南，死于返程途中。有《春王正月考》、《翠屏集》。